32002D0349
L 121/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 26 април 2002 година
относно определяне списъка на продуктите, които се проверяват на граничните инспекционни пунктове съгласно Директива 97/78/ЕО на Съвета
(нотифицирано под номер С (2002) 1527)
(текст от значение за ЕИП)
(2002/349/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 3, параграф 5 от нея,
като има предвид, че:
(1)
За повече яснота е уместно продуктите от животински произход, посочени в член 2, параграф 2, буква а) на Директива 97/78/ЕО да бъдат обединени в единен списък със съответния код „Анимо“ и код по КН (Комбинирана номенклатура) за справка и улесняване на ползването.
(2)
Изготвянето на този списък не трябва обаче да засяга продуктите от растителен произход, подложени на ветеринарен контрол съгласно член 19 от Директива 97/78/ЕО, както и продуктите, освободени от ветеринарен контрол съгласно член 16 от същата директива.
(3)
Важно е също съставните продукти, съдържащи нисък процент продукти от животински произход, да минават контролни процедури, за да се избегнат различия в интерпретацията на различните гранични инспекционни пунктове, което може да навреди на обмена; поради сложността на въпроса и необходимостта да се направи оценка на риска от подходящ научен комитет, е необходимо междувременно националните разпоредби да останат в сила.
(4)
Мерките, предвидени в настоящото решение, са съобразени със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Продуктите от животински произход, изброени в приложението, се подлагат на ветеринарен контрол на граничните инспекционни пунктове съгласно Директива 97/78/ЕО.
Член 2
Списъкът на продуктите от животински произход, посочени в приложението, не засяга разпоредбите за освобождаване от член 16 и списъка на растителни продукти от член 19 от Директива 97/78/ЕО.
Член 3
Чрез дерогация от член 1, съставните хранителни продукти, изброени в приложението, съдържащи нисък процент продукти от животински произход, остават подчинени на националните разпоредби.
Първият параграф се прилага, докато бъде направена оценка на риска за съставните продукти, подложени на ветеринарен контрол.
Член 4
Адресати на настоящото решение са държавите-членки.
Съставено в Брюксел на 26 април 2002 година.